ความท้าทายของ ธุรกิจ Video Streaming ในยุค COVID-19
ท่ามกลางวิกฤตโรคระบาด COVID-19  ตอนนี้ คงแทบไม่มีใครอยากออกจากบ้านไปไหน ซึ่งเป็นข่าวร้ายต่อหลายธุรกิจ โดยเฉพาะ การท่องเที่ยว ภาคขนส่ง และห้างสรรพสินค้า แต่อาจเป็นข่าวดีสำหรับธุรกิจที่ตอบโจทย์การใช้ชีวิตที่บ้านอย่าง แพลตฟอร์ม “Video Streaming”
25 มี.ค. 2563

ความท้าทายของ ธุรกิจ Video Streaming ในยุค COVID-19 /โดย ลงทุนแมน
ท่ามกลางวิกฤตโรคระบาด COVID-19 
ตอนนี้ คงแทบไม่มีใครอยากออกจากบ้านไปไหน
ซึ่งเป็นข่าวร้ายต่อหลายธุรกิจ โดยเฉพาะ การท่องเที่ยว ภาคขนส่ง และห้างสรรพสินค้า
แต่อาจเป็นข่าวดีสำหรับธุรกิจที่ตอบโจทย์การใช้ชีวิตที่บ้านอย่าง แพลตฟอร์ม “Video Streaming”
อย่างไรก็ตาม ประโยชน์นี้อาจไม่ได้คงอยู่ตลอดไป
เพราะหากสถานการณ์ยืดเยื้อและรุนแรงกว่าที่คิด 
มันน่าจะส่งผลเสียต่อธุรกิจมากกว่า
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ในปัจจุบัน เชื้อไวรัส COVID-19 ที่มีต้นกำเนิดมาจากเมืองอู่ฮั่น ประเทศจีน 
ได้แพร่ระบาดจากฝั่งทวีปเอเชีย ลุกลามไปถึง ตะวันออกกลาง ยุโรป และสหรัฐอเมริกา
รัฐบาลแต่ละประเทศ จึงต้องออกมาตรการป้องกัน
ตั้งแต่การสั่งปิดพื้นที่เสี่ยง ห้ามชาวต่างชาติเดินทางเข้าประเทศ รวมทั้งให้ประชาชน Social Distancing
การเพิ่มระยะห่างทางสังคม หมายความว่า คนส่วนใหญ่ควรหลีกเลี่ยงสถานที่แออัด และอยู่บ้านนานขึ้น
ลองจินตนาการดูกัน เราจะทำอะไร ถ้าต้องอยู่บ้านเฉยๆ
คำตอบในใจหลายคน อาจเป็น “ดูวิดีโอออนไลน์”
แพลตฟอร์มวิดีโอออนไลน์แบบ On-Demand กำลังเติบโตอย่างรวดเร็ว
โดยทั้งอุตสาหกรรม มีมูลค่าตลาดอยู่ที่ราว 834,000 ล้านบาท
ซึ่งถ้าพูดถึงผู้นำของวงการนี้ คงหนีไม่พ้น NETFLIX
แพลตฟอร์ม NETFLIX มีจำนวนสมาชิกอยู่ทั้งหมด 169 ล้านรายทั่วโลก 
ปี 2018 รายได้ 509,000 ล้านบาท กำไร 39,000 ล้านบาท 
ปี 2019 รายได้ 649,000 ล้านบาท กำไร 60,000 ล้านบาท
และเมื่อคนจำเป็นต้องอยู่บ้าน จึงมีแนวโน้มที่จะใช้บริการ NETFLIX มากขึ้น
โดยบริษัทคาดการณ์ว่า ไตรมาส 1 ปี 2020 จะมีคนสมัครบัญชีเพิ่มอีกเกือบ 8 ล้านราย
เราอาจคิดว่า ยิ่งวิกฤตยืดเยื้อต่อไปเท่าไร NETFLIX ก็คงยิ่งได้ประโยชน์
แต่พอถึงจุดหนึ่ง เรื่องราวอาจไม่เป็นเช่นนั้นเสมอไป
ขณะนี้ การระบาดของ COVID-19 ในสหรัฐอเมริกาและยุโรป เริ่มรุนแรงขึ้น 
ซึ่งล้วนเป็นพื้นที่ตลาดหลักของ NETFLIX
ทำให้ในอนาคต ผู้คนอาจตัดสินใจยกเลิกการเป็นสมาชิก เพื่อเก็บเงินไว้ใช้จ่าย ซื้ออาหารและสินค้ายามฉุกเฉิน
เพราะค่าบริการในแต่ละแพ็กเกจ ประมาณ 99-419 บาทต่อเดือน หรือ 1,200-5,000 บาทต่อปี 
ถือเป็นเงินจำนวนไม่น้อย เมื่อเทียบกับรายได้ที่หายไปจากการหยุดทำงาน และความเสี่ยงในชีวิตที่เกิดขึ้น
อีกปัจจัยสำคัญที่ส่งผลกระทบอย่างมาก คือการที่บริษัทไม่สามารถถ่ายทำภาพยนตร์ได้
ในช่วงหลัง NETFLIX ได้ทุ่มเม็ดเงินมหาศาล เพื่อมุ่งเน้นสร้างภาพยนตร์หรือซีรีส์แบบ Original Content
ปี 2019 ใช้งบลงทุนไป 493,000 ล้านบาท
ปี 2020 ใช้งบลงทุนไป 557,000 ล้านบาท
ซึ่งทำให้แพลตฟอร์มได้รับความนิยม เพราะมีหนังใหม่ ให้ดูกันตลอดเวลา
โดยปีที่ผ่านมา NETFLIX ออกฉาย Original Content รวมกว่า 802 ชั่วโมง
และผลงานยังได้เข้าชิงรางวัลออสการ์อีกด้วย เช่น The Irishman หรือ Marriage Story
แต่จากสถานการณ์ COVID-19 จึงทำให้ทุกฝ่ายต้องหลีกเลี่ยงการรวมตัว ไม่เว้นแม้แต่กองถ่าย
ตอนนี้ NETFLIX ได้ประกาศหยุดถ่ายทำภาพยนตร์ในสหรัฐอเมริกา เบื้องต้นเป็นเวลา 14 วัน
ซึ่งรวมไปถึงซีรีส์ดังอย่าง Stranger Things ซีซัน 4
ส่วนค่ายอื่นๆ ทั้ง Warner Bros., Disney, Sony ต่างก็ชะลอการถ่ายทำคอนเทนต์ของตนเองเช่นกัน
โดยเรื่องที่สร้างความตื่นตัวให้กับวงการบันเทิงเป็นอย่างมาก 
คือการที่นักแสดงชื่อดังอย่าง ทอม แฮงค์ส ติดเชื้อ ระหว่างเดินทางไปเตรียมถ่ายหนังที่ออสเตรเลีย
หรือกรณีหนัง Mission Impossible ภาค 7 ของ ทอม ครูซ 
ซึ่งกำลังถ่ายทำกันอยู่ในอิตาลี ต้องยกเลิกกะทันหัน และรีบเดินทางออกจากประเทศทันที
รวมทั้งภาพยนตร์ที่มีกำหนดเข้าฉายในโรง ต้องถูกเลื่อนออกไป
เช่น Fast and Furious ภาค 9 ที่เดิมจะฉายในปี 2020 ก็เปลี่ยนเป็นปี 2021 แทน
 
หากวิกฤต COVID-19 ยังดำเนินอยู่อีกยาวนาน
และไม่มีค่ายไหนสามารถถ่ายทำภาพยนตร์ได้
NETFLIX หรือแพลตฟอร์ม Video Streaming ต่างๆ ก็อาจจะไม่มีคอนเทนต์ใหม่เลย
จึงเกิดเป็นคำถามที่ผู้ให้บริการคงไม่เคยคิดมาก่อนว่า
ถ้าสักวันหนึ่ง ผู้บริโภคดูหนังจนหมดคลัง และไม่มีเรื่องใหม่ให้ติดตามแล้ว
พวกเขาจะยังยอมจ่ายค่าสมาชิกต่อไปหรือไม่
ใครจะไปคิดว่าธุรกิจแพลตฟอร์มสตรีมมิง ที่คิดว่าจะได้ประโยชน์เต็มๆ
ในอีกมุมหนึ่งก็เจอความท้าทายเช่นกัน
สรุปแล้วโรคระบาด อาจทำให้ธุรกิจบางธุรกิจได้ประโยชน์
แต่ในขณะเดียวกัน ถ้าโรคระบาดนี้ลากยาว
สุดท้ายมันก็อาจจะทำให้ ทุกธุรกิจ แย่เหมือนกันหมดก็เป็นได้..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-